## Nuria Martínez aposta per recuperar el Dret Civil Valencià, “símbol i senya d’identitat del nostre passat, present i futur com a poble”

*** La titular de Justícia participa en un debat sobre Dret Civil Valencià organitzat pel Consell Valencià de Col·legis de l’Advocacia
* La consellera ha destacat la modernitat del Dret Civil Valencià, gràcies al qual es va avançar cap a un autogovern i unes lleis avançades al moment i a la idiosincràsia de la societat de l’època

​​​​​​**

La consellera de Justícia i Administració Pública, Nuria Martínez, ha advocat per la recuperació del Dret Civil Valencià, “símbol i senya d’identitat del nostre passat, present i futur com a poble”.

Nuria Martínez ha defés esta postura durant el debat sobre Dret Civil Valencià, organitzat pel Consell Valencià de Col·legis de l’Advocacia en la setmana del Dia de la Comunitat Valenciana amb l’objectiu d’abordar el present i el futur d’una reivindicació històrica en la Comunitat: la recuperació del dret civil.

Durant el discurs d’obertura de la jornada, la consellera ha assegurat que “hi ha dos qüestions de quasi total consens en el si de la societat civil valenciana, com són la figura de Jaume I i la inquietud per recuperar el Dret Civil Valencià”. “Esta és una terra plural i diversa, però que sap estar unida davant situacions complicades i davant reivindicacions justes”, ha afegit.

En este sentit, Nuria Martínez ha reiterat el seu suport a les iniciatives de recuperació d’este dret -dins d’un encaix constitucional i des de la lleialtat i el respecte institucional, per a poder desenrotllar-lo amb seguretat jurídica i garantint el principi d’igualtat entre els espanyols. “Esta capacitat legislativa de la Comunitat Valenciana no generarà desigualtat, al contrari, contribuirà a enriquir encara més el patrimoni polític i cultural del nostre país”, ha concretat.

“Parlem d’una qüestió de justícia i que es repare l’error de no atorgar-nos una competència que altres comunitats en similars circumstàncies sí que gaudixen. No podem privar-nos d’este dret”, ha reivindicat.

La consellera, a més, ha destacat la modernitat del Dret Civil Valencià, gràcies al qual es va avançar cap a un autogovern i es van crear unes institucions i unes lleis avançades al moment i a la idiosincràsia de la societat de l’època i ha posat com a exemple la legislació civil en matèria d’igualtat entre dones i hòmens de l’època, “molt avançada per als estàndards del moment”.

“Som conscients de com en moltes ocasions el dret i la legislació no avancen al mateix temps que la societat i són incapaces, per tant, de donar resposta complida a nous problemes sorgits de nous costums o usos. Per això necessitem tindre la capacitat de legislar en matèria civil de manera que ens adaptem als nous temps i a les particularitats, usos i costums actuals de la nostra Comunitat, per a oferir les solucions que els valencians necessiten”, ha conclòs.

Fecha: 07/10/2025